Després de l' Acord GOV/28/2020, de 18 de febrer, aprovat per impulsar noves formes de treball, que inclou el teletreball per al personal destinat al nou edifici del Districte Administratiu, el Govern ha volgut regular un model propi de teletreball d'aplicació a l'Administració de la Generalitat, mitjançant un projecte impulsat per la Secretaria d'Administració i Funció Pública -i amb l'acord dels sindicats representats a la Mesa General de Negociació dels Empleats Públics-, que s'ha concretat en el Decret de teletreball.
El Decret regula la modalitat de teletreball per al personal de la Generalitat.
El model de teletreball de la Generalitat és un sistema mixt que combina el treball presencial i el no presencial, amb un màxim de dues jornades diàries senceres de teletreball, ampliables a tres per al personal destinat al Districte Administratiu.
L'objectiu és avançar en l'orientació del treball als resultats, i, alhora, superar la cultura de la presencialitat i fomentar la confiança, la iniciativa i l'autonomia dels empleats públics.
En aquest sentit, el teletreball esdevé també una forma de captació i retenció del talent a l'organització, perquè permet una major flexibilitat en l'organització del temps de treball amb efectes positius en la productivitat i la implicació del personal.
El Decret preveu un model de teletreball a temps parcial, amb una selecció basada en els perfils professionals, i que estableix diferents escenaris tecnològics i de seguretat en funció del treball que es dugui a terme.
També es preveu la possibilitat de realitzar el treball administratiu amb mobilitat en espais de cotreball ( coworking) ubicats en diferents seus administratives.
El teletreball ha de ser un motor de canvi que permeti introduir noves maneres de treballar en la nostra Administració i un acompanyament en el procés de transformació digital.
Descarregueu-vos el decret que regula el teletreball a la Generalitat
Aquest projecte pretén identificar les principals habilitats i competències relacionades amb el concepte d'empleat públic digital de la nostra Administració, per poder elaborar instruments complementaris d'autoavaluació, detecció de necessitats formatives i de desenvolupament professional a la nostra Administració.
Des d'aquest apartat, podeu accedir al Manual de transformació digital de l'empleat públic i les principals habilitats i competències relacionades amb el concepte d'empleat públic digital de la nostra Administració.
El manual inclou un qüestionari que permet avaluar el nivell de transformació digital de la persona respecte de les 8 dimensions que integren el concepte d'empleat públic digital, i ofereix nous recursos de desenvolupament d'aquestes dimensions.
Manual de transformació digital de l'empleat públic
L'ApLab és un espai de trobada de persones, tant de representants de l'Administració i del seu sector públic com d'actors i ciutadans.
Existeix tant com a espai físic com virtual, i busca l'aportació, compartició, debat i generació de coneixement sobre projectes innovadors que millorin els serveis públics digitals.
S'ha concebut com un laboratori de cocreació, que neix amb la voluntat d'enxarxar el talent i el coneixement, fomentar l'aprenentatge mutu, afavorir la integració de visions diferents i contribuir a avançar en l'Administració digital.
Informació i resum sobre els laboratoris d'aprenentatge que s'han dut a terme
La nostra Administració vol potenciar la creació d'entorns de treball col·laboratiu com a estratègia per desenvolupar i gestionar el coneixement especialitzat, on poder compartir aprenentatges basats en la reflexió sobre experiències pràctiques que ajudin a detectar elements de millora i d'innovació en l'organització.
L' e-Catalunya és la plataforma que dona suport al treball col·laboratiu a la Generalitat de Catalunya amb centenars de grups operatius.
Actualment, estem duent a terme un estudi i una anàlisi d'usos i requeriments als efectes de garantir-ne el futur, i promoure, si s'escau, les accions necessàries per donar resposta a les exigències professionals d'avui en dia, d'acord amb el marc tecnològic actual.
El desplegament del programari Office 365 i l'accés a materials de suport relacionats, també ajudaran al canvi cap a noves maneres de treballar.
La incorporació de la gestió de la innovació a l'Administració de la Generalitat de Catalunya pretén ajudar a construir i consolidar models organitzatius i procediments que assegurin els valors d'eficàcia, eficiència, transparència, rendició de comptes, innovació, flexibilitat i participació, juntament amb els de subjecció a l'ordenament jurídic, professionalitat i imparcialitat, i que contribueixin a generar valor públic afegit.
La Guia té com a objectiu facilitar el procés d'implementació d'un cicle d'innovació oberta a qualsevol institució, organisme o unitat de l'Administració de la Generalitat de Catalunya i el seu sector públic.
Després d'analitzar l'impacte de la transformació digital en la gestió dels recursos humans, s'ha vist la necessitat d'incorporar noves competències i nous perfils professionals dins de la nostra Administració, que són indispensables per esdevenir una autèntica Administració digital.
Per això, s'han actualitzat els diccionaris de competències per incorporar la perspectiva digital i d'innovació, i també s'ha creat un grup de treball que permetrà identificar i definir nous perfils de llocs de treball que incorporin les habilitats i competències digitals requerides a curt i mitjà termini (per exemple, s'estan analitzant els perfils vinculats a la gestió i protecció de dades).
El procés de transformació digital de l'Administració catalana implica la necessitat que tots els empleats públics adquireixin les competències digitals clau i adeqüin les seves capacitats a les noves formes de treballar, i de prestar i definir serveis públics.
El Pla de capacitació digital és un projecte que es gestionarà amb la col·laboració de l'Escola d'Administració Pública de Catalunya i de totes les unitats de formació dels departaments, i que vol posar a l'abast de tots els empleats de la Generalitat les eines i els recursos formatius necessaris per ajudar-los a transformar el seu rol i perfil cap al de l'empleat públic digital.
La iniciativa més important impulsada recentment ha estat el disseny de la formació que forma part del catàleg de cursos de l'EAPC corresponents a la nova funció d'administració digital.